‘Meghan, Harry het geen aandeel in boek gehad’Harry en Meghan. (Foto: Instagram) Die regsverteenwoordigers van ’n Britse koerantuitgewer, wat deur Meghan Markle gedagvaar word vir inbreuk op haar privaatheid, voer nou aan dat sy vrywillig persoonlike besonderhede bekend gemaak het toe sy saam met die skrywers aan ’n boek oor haar en prins Harry se verhouding gewerk het. Prins Harry en Markle se regsverteenwoordigers ontken egter dat die egpaar ooit saam met die skrywers aan die boek gewerk het. Markle dagvaar die uitgewer van die Britse koerant Mail on Sunday en die aanlynnuuswebtuiste MailOnline omtrent vyf berigte oor ’n handgeskrewe brief aan haar vervreemde pa, Thomas Markle, wat in Februarie 2019 gepubliseer is. Markle (39) eis skadevergoeding van die uitgewer Associated Newspapers Ltd. vir beweerde misbruik van private inligting, skending van outeursreg en oortredings van databeskerming. Die uitgewer betwis egter dié eis en voer aan dat Markle daarvan bewus moes gewees het dat die brief waarskynlik aan die publiek bekend sou word. Alexandra Marzec, ŉ prokureur van Associated Newspapers, het Maandag in die Londense hooggeregshof in Engeland gesê Markle het ’n mediastrategie gehad wat “die gebruik van haar vriende as ŉ effektiewe PR-agentskap” behels het om “die media te beïnvloed” in die maande voordat sy die brief aan haar pa gestuur het. Meghan Markle se regsverteenwoordiger Justin Rushbrooke Maandag buite die hooggeregshof in Londen, Engeland. (Foto: AP Photo/Kirsty Wigglesworth) Die uitgewer wou in die hof sy verweer wysig in die lig van die boek oor Markle en Harry, Finding Freedom, wat verlede maand gepubliseer is. Die uitgewer voer nou aan dat die boek baie gedetailleerde inligting oor Markle se persoonlike lewe bevat waaronder ŉ aantal gedeeltes wat verwys na haar verhouding met haar pa asook ŉ gedeelte wat spesifiek verwys na die brief. Antony White, senior advokaat vir Associated Newspapers, het in skriftelike voorleggings gesê die boek is blykbaar geskryf met Markle en Harry se samewerking. Markle se prokureurs het ontken dat sy met die skrywers van die boek, Carolyn Durand en Omid Scobie, saamgewerk het. “Die eiser en haar man het nie met die skrywers aan die boek saamgewerk nie. Daar is ook nie met hulle onderhoude gevoer nie en hulle het ook geen foto’s aan die skrywers vir die boek verskaf nie,” het Justin Rushbrooke, Markle se regsverteenwoordiger, in ŉ skriftelike voorlegging gesê. Scobie het intussen ook in ’n verklaring ontken dat Harry en Markle saam met hulle aan die boek gewerk het. Regter Francesca Kays het Maandag gesê sy sal in ’n later stadium uitspraak lewer oor die uitgewer se poging om sy verweer te wysig. Maandag se hofsitting was die jongste voorverhoor in dié hoëprofiel-saak. ŉ Volledige verhoor sal na verwagting in Januarie begin. Die regter het reeds in Mei dele van Markle se eis van die hand gewys, waaronder bewerings dat Associated Newspapers “oneerlik” opgetree het deur sekere dele van haar brief aan haar pa uit te laat. Die regter het ook die bewerings uit die weg geruim dat die uitgewer kwessies tussen Markle en haar pa doelbewus aangewakker het en dat die uitgewer ŉ agenda gehad het om indringende artikels oor haar te publiseer.